PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:2001/KV/4/1/110						Bratislava 29. 3. 2001

Protimonopolný úrad Slovenskej republiky, IV. výkonný odbor v správnom konaní začatom na návrh podnikateľov VOLKSWAGEN Finančné služby Slovensko s. r. o., Uhrova 18, 831 01 Bratislava, IČO 31 341 438 a AUTO VALUŠEK, s. r. o., M. Sch. Trnavského 14, 841 01 Bratislava, IČO 31 319 823, zastúpených JUDr. Robertom Kaliňákom, advokátom so sídlom Miletičova 23, 821 09 Bratislava, vo veci vydania rozhodnutia o tom, či ich činnosti a konania nie sú v rozpore s § 3 zákona č. 188/1994 Z.z. o ochrane hospodárskej súťaže v znení neskorších predpisov (negatívny atest) a podľa zákona č. 71/1967 Zb. o správnom konaní takto

r o z h o d o l :

na základe § 5 ods. 3 zákona č. 188/1994 Z.z. o ochrane hospodárskej súťaže v znení neskorších predpisov tak, že Zmluva o spolupráci, obchodnom zastúpení a kúpe motorového vozidla uzavretá medzi podnikateľmi VOLKSWAGEN Finančné služby Slovensko s. r. o., Uhrova 18, 831 01 Bratislava, IČO 31 341 438 a AUTO VALUŠEK, s. r. o., M. Sch. Trnavského 14, 841 01 Bratislava, IČO 31 319 823 dňa 22. 11. 2000 v znení Dodatku č. 1 zo dňa 22. 3. 2001 nie je v rozpore s § 3 zákona č. 188/1994 Z.z. o ochrane hospodárskej súťaže v znení neskorších predpisov, t. j. nie je dohodou, ktorá má za cieľ alebo môže mať za následok obmedzovanie súťaže. 

O d ô v o d n e n i e:

Na Protimonopolný úrad Slovenskej republiky, IV. výkonný odbor (ďalej len "úrad") bol dňa 30. 11. 2000 doručený návrh podnikateľov VOLKSWAGEN Finančné služby Slovensko s. r. o., Uhrova 18, 831 01 Bratislava, IČO 31 341 438 (ďalej len "VWFSK") a AUTO VALUŠEK, s. r. o., M. Sch. Trnavského 14, 841 01 Bratislava, IČO 31 319 823 (ďalej len "AV") prostredníctvom splnomocneného právneho zástupcu JUDr. Roberta Kaliňáka, aby úrad v správnom konaní preskúmal v prílohe priloženú Zmluvu o spolupráci, obchodnom zastúpení a kúpe motorového vozidla uzatvorenú medzi VWFSK a AV dňa 22. 11. 2000 z hľadiska § 3 zákona č. 188/1994 Z.z. o ochrane hospodárskej súťaže v znení neskorších predpisov (ďalej len "zákon") a podmienok uvedených v rozhodnutí úradu č. 2000/FH/4/1/69 zo dňa 23. 3. 2000.
V žiadosti sa uvádza, že Zmluva o spolupráci, obchodnom zastúpení a kúpe motorového vozidla neobsahuje žiadne priame ani nepriame určenie cien finančného lízingu osobných a ľahkých úžitkových motorových vozidiel, žiadne záväzky zmluvných strán, ktoré by mohli mať za následok obmedzenie ponuky, odbytu alebo vývoja akýchkoľvek produktov finančného lízingu motorových vozidiel; ďalej že Zmluva o spolupráci, obchodnom zastúpení a kúpe motorového vozidla neobsahuje žiadne ustanovenia, ktoré by mali za dôsledok rozdelenie trhu alebo zdrojov pre finančný lízing motorových vozidiel; nezaväzuje autorizovaných obchodníkov k uplatňovaniu akýchkoľvek rozdielnych obchodných podmienok pri plnení rovnakej povahy voči jednotlivým podnikateľom, ktorými by boli niektorí z nich znevýhodnení v hospodárskej súťaži.
Vzhľadom na to, že predložené podklady boli nedostatočné na posúdenie toho, či činnosti a konania podnikateľov VWFSK a AV na základe Zmluvy o spolupráci, obchodnom zastúpení a kúpe motorového vozidla zo dňa 22. 11. 2000 nie sú v rozpore s § 3 zákona, úrad si listom číslo 4210/PMÚ SR/2000 zo dňa 12. 12. 2000 vyžiadal doplňujúce podklady a informácie. Úrad oznámil VWFSK a AV, že posudzuje predmetné podanie podľa jeho obsahu a teda ako podanie, ktorým sa VWFSK a AV domáhajú vydania rozhodnutia úradu o tom, či ich činnosti a konania nie sú v rozpore s § 3 zákona (negatívny atest). Úrad zároveň oznámil VWFSK a AV prostredníctvom splnomocneného právneho zástupcu, že dňom 30. 11. 2000 začalo správne konanie v predmetnej veci. 

Z podkladov a informácií, ktoré boli úradu doručené listom číslo 420/2001 zaevidovanom na úrade dňa 18. 1. 2001, ďalej listom číslo 794/2001 zaevidovanom na úrade dňa 6. 2. 2001, listom číslo 989/2001 zaevidovanom na úrade dňa 16. 2. 2001, listom číslo 1568/2001 zaevidovanom na úrade dňa 21. 3. 2001, z výsledkov ústneho pojednávania, ktoré sa uskutočnilo na úrade dňa 27. 2. 2001, ako aj z vlastného šetrenia úradu, vyplývajú nasledujúce skutočnosti:

VWFSK je podľa výpisu z Obchodného registra Okresného súdu Bratislava I zo dňa 28. 9. 2000, oddiel: Sro, vložka číslo: 4268/B, spoločnosťou s ručením obmedzeným, ktorej predmetom činnosti je kúpa tovaru za účelom jeho ďalšieho predaja, prenájom motorových vozidiel, sprostredkovateľská činnosť smerujúca k uzavretiu poistnej zmluvy medzi tretími osobami a poisťovňou a prenájom nehnuteľností. VWFSK sa v rámci svojho predmetu činnosti zaoberá najmä poskytovaním finančného lízingu osobných a ľahkých úžitkových motorových vozidiel značiek Škoda, Seat, Audi, Volkswagen a Porsche (v prípade ojazdených motorových vozidiel VWFSK poskytuje finančný lízing aj na osobné a ľahké úžitkové motorové vozidlá iných značiek), pričom svoje obchodné aktivity realizuje nákupom motorových vozidiel a ich prenájmom nájomcom s možnosťou následného predaja. Pod osobným motorovým vozidlom sa chápe motorové vozidlo v zmysle § 2 ods. 5 písm. a) vyhlášky č. 116/1997 Z.z. Ministerstva dopravy, pôšt a telekomunikácií Slovenskej republiky o podmienkach premávky vozidiel na pozemných komunikáciách v znení neskorších predpisov (ďalej len "Vyhláška") a pod ľahkým úžitkovým motorovým vozidlom sa chápe motorové vozidlo v zmysle § 2 ods. 7 písm. a) Vyhlášky. 
Spoločníkmi VWFSK sú: Volkswagen Financial Services Aktiengesellschaft, Gifhorner Strasse 57, 38112 Braunschweig, Spolková republika Nemecko (ďalej len "Volkswagen Financial Services AG") s výškou vkladu 126 800 000,- Sk a Porsche Bank AG, Vogelweiderstrasse 75, 5020 Saltzburg, Rakúsko (ďalej len "Porsche Bank AG") s výškou vkladu 91 820 000,- Sk.
Z vyššie uvedených skutočností vyplýva, že VWFSK je obchodnou spoločnosťou v zmysle § 56 zákona č. 513/1991 Zb. Obchodný zákonník v znení neskorších predpisov (ďalej len DObchodný zákonník") a teda je podnikateľom v zmysle § 2 ods. 1 písm. a) zákona.
V predmetnom správnom konaní je VWFSK zastupovaný JUDr. Robertom Kaliňákom, advokátom so sídlom Miletičova 23, 821 09 Bratislava, na základe písomného plnomocenstva zo dňa 24. 11. 2000.

AV je podľa výpisu z Obchodného registra Okresného súdu Bratislava I zo dňa 30. 11. 2000, oddiel: Sro, vložka číslo: 2447/B spoločnosťou s ručením obmedzeným, ktorej predmetom činnosti je oprava motorových vozidiel, nákup a predaj motorových vozidiel, náhradných dielov a doplnkov, priemyselného, spotrebného tovaru, nealkoholických nápojov, poradensko-konzultačná činnosť v oblasti obchodu, strojárstva a automobilového priemyslu, činnosť organizačného a ekonomického poradcu, verejná cestná nákladná doprava vrátane medzinárodnej cestnej nákladnej dopravy do všetkých štátov Európy, prevádzka umývania motorových vozidiel, sprostredkovateľská činnosť, požičiavanie motorových vozidiel, poskytovanie technických služieb na ochranu majetku osôb, vykonávanie dražieb mimo výkon rozhodnutia. V rámci svojho predmetu činnosti sa AV zaoberá najmä nákupom a predajom motorových vozidiel a poskytovaním servisu k predaným motorovým vozidlám.
Z vyššie uvedených skutočností vyplýva, že AV je obchodnou spoločnosťou v zmysle § 56 Obchodného zákonníka, a teda je podnikateľom v zmysle § 2 ods. 1 písm. a) zákona.
V predmetnom správnom konaní je AV zastupovaný JUDr. Robertom Kaliňákom, advokátom so sídlom Miletičova 23, 821 09 Bratislava, na základe písomného plnomocenstva zo dňa 24. 11. 2000.

VWFSK a AV sú podľa § 12 ods. 2 zákona účastníkmi tohto správneho konania.

Úrad v predmetnom správnom konaní posudzoval Zmluvu o spolupráci, obchodnom zastúpení a kúpe motorového vozidla spolu s jej prílohami (Príloha č. 1, Príloha č. 2, Príloha č. 3, Príloha č. 4, Príloha č. 5, Príloha č. 6 a/, Príloha č. 6 b/, Príloha č. 6 c/, Príloha č. 7 a Príloha č. 8), ktorá bola uzatvorená medzi VWFSK a AV dňa 22. 11. 2000 (ďalej len "Zmluva"). Ako Príloha č. 4 boli úradu predložené smernice č. 1/2000 až 11/2000 a smernice č. 1/2001 až 3/2001. 
V tejto súvislosti úrad vychádzal zo znenia článku II. bodu 2.1. Zmluvy, článku II. bodu 2.8. Zmluvy, článku IV. bodu 4.1.1. Zmluvy, článku IV. bodu 4.1.6. Zmluvy a článku IV. bodu 4.1.7. Zmluvy.

Podľa článku II. bodu 2.1. Zmluvy predmetom záväzku medzi VWFSK a AV je výkon obchodného zastúpenia zo strany AV pre VWFSK v súlade s príslušnými ustanoveniami Obchodného zákonníka a Zmluvy, ako aj s tým súvisiaca spolupráca zmluvných strán pri poskytovaní finančných služieb, resp. služieb spojených s predajom motorových vozidiel a ich havarijného poistenia, t. j. realizácia lízingových zmlúv k novým a ojazdeným motorovým vozidlám medzi VWFSK a treťou osobou - nájomcom motorového vozidla (obchodný prípad č. 1) a/alebo realizácia úkonov súvisiacich s prevodom lízingovej zmluvy (obchodný prípad č. 2) a/alebo realizácia úkonov súvisiacich s riešením a likvidáciou poistných udalostí (obchodný prípad č. 3) spolu so zadovážením všetkých informácií a dokladov potrebných k uzatvoreniu lízingovej zmluvy a k uzatvoreniu poistnej zmluvy a/alebo k prevodu lízingovej zmluvy a/alebo k likvidácii poistných udalostí od nájomcu ako aj informácií, dokladov, podkladov, preferencií, prípadne ďalších subjektov spojených a nevyhnutných s uzavretím lízingových zmlúv a poistných zmlúv a/alebo spojených s prevodom lízingových zmlúv a/alebo spojených s likvidáciou poistných udalostí, so zabezpečením všetkých úkonov v zmysle príloh 1, 2, 3 a 4, ktoré sú súčasťou Zmluvy.

Za činnosti v rámci obchodných prípadov č. 1 a č. 2 sa VWFSK v zmysle článku II. bodu 2.2. Zmluvy zaväzuje zaplatiť AV odmenu.

Podľa článku V. bodu 5.1. Zmluvy je táto zároveň kúpnou zmluvou, ktorej predmetom je dodávka nového alebo ojazdeného motorového vozidla, ktorého špecifikácia bude dohodnutá v nadväznosti na objednávku vystavenú zo strany nájomcu predmetného motorového vozidla a v súlade so zmluvne dohodnutými podmienkami, v nadväznosti na realizovanie tej ktorej lízingovej zmluvy. Pod pojmom nájomca sa v zmysle článku V. bodu 5.2. Zmluvy rozumie tretia osoba, ktorá uzatvorila za splnenia všetkých ustanovení Zmluvy a ostatných dohodnutých podmienok lízingovú zmluvu s VWFSK na predmet Zmluvy a je po splnení si všetkých povinností oprávnená predmet Zmluvy ďalej užívať. 

V zmysle článku X. bodu 10.2. Zmluvy sa táto uzatvára na dobu neurčitú.

Ostatné časti Zmluvy okrem Prílohy č. 7 a Prílohy č. 8 boli účastníkmi predmetného správneho konania označené ako obchodné tajomstvo v zmysle § 17 Obchodného zákonníka a sú súčasťou spisového materiálu. 

Pri posudzovaní predmetnej Zmluvy a jej vyššie uvedených príloh úrad vychádzal z nasledovných skutočností:

V zmysle § 3 ods. 1 zákona dohody a zosúladené postupy podnikateľov, ako aj rozhodnutia združení podnikateľov, ktoré majú za cieľ alebo môžu mať za následok obmedzovanie súťaže (ďalej len "dohody obmedzujúce súťaž") sú zakázané, ak zákon neustanovuje inak. Podľa § 1 zákona obmedzovaním súťaže je vylučovanie, obmedzovanie alebo skresľovanie hospodárskej súťaže na trhoch výrobkov, výkonov, prác a služieb. 

Zakázanými sú najmä dohody obmedzujúce súťaž, ktoré sú uvedené v § 3 ods. 2 zákona, t. j. ktoré obsahujú:
a) priame alebo nepriame určenie cien tovaru,
b) záväzok obmedzenia alebo kontroly výroby, odbytu, technického rozvoja alebo investícií,
c) rozdelenie trhu alebo zdrojov zásobovania, 
d) záväzok účastníkov uplatňovať rozdielne obchodné podmienky pri plnení rovnakej povahy voči jednotlivým podnikateľom, ktorými budú niektorí z nich znevýhodnení v hospodárskej súťaži,
e) podmienku, že uzatvorenie zmlúv bude viazané na prijatie dodatočných záväzkov, ktoré ani svojou povahou, ani podľa obchodných zvyklostí s predmetom zmlúv nesúvisia.

Keďže Zmluva predstavuje písomný súhlasný prejav vôle jej zmluvných strán (t. j. VWFSK a AV), Zmluva je dohodou podnikateľov. Vzhľadom na to, že predmetná Zmluva bola uzavretá medzi podnikateľmi, ktorí vzhľadom na účel Zmluvy nepôsobia na rovnakom tovarovom relevantnom trhu, posudzovaná Zmluva je vertikálnou dohodou podnikateľov. 
Zmluva je dohodou podnikateľov, na základe ktorej jedna zmluvná strana (AV) má právo rokovať a uzatvárať zmluvy v mene druhej zmluvnej strany (VWFSK) vo vzťahu k jej klientom (nájomcom motorových vozidiel prenajímaných podnikateľom VWFSK). Predmetná Zmluva je zároveň dohodou, ktorá ustanovuje podmienky kúpy a predaja tovaru (v predmetnom prípade motorových vozidiel) a určuje dodávateľsko-odberateľské vzťahy medzi zmluvnými stranami.

Vo všeobecnosti možno konštatovať, že vertikálne dohody môžu mať negatívne účinky na hospodársku súťaž v prípadoch, kedy neexistuje dostatočná medziznačková hospodárska súťaž na relevantných trhoch, na ktorých pôsobí jeden alebo viacerí účastníci dohody spolu s podnikateľmi v zmysle § 5 ods. 2 písm. b) až d) zákona. Preto z hľadiska posúdenia toho, či posudzovaná Zmluva nie je v rozpore s § 3 zákona, t. j. či Zmluva nie je dohodou obmedzujúcou súťaž, ktorej cieľom alebo následkom je vylučovanie, obmedzovanie alebo skresľovanie hospodárskej súťaže na trhoch výrobkov, výkonov, prác a služieb, bolo nevyhnutné definovať relevantné trhy, na ktorých pôsobia účastníci Zmluvy, ako aj podnikatelia v zmysle § 5 ods. 2 písm. b) až d) zákona, a ich postavenie na definovaných relevantných trhoch.

V súlade s § 7 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojovanie určitých potrieb spotrebiteľov zhodné alebo vzájomne zastupiteľné. Tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu spotrebiteľov a to na základe ich fyzických a technických charakteristík, ceny a účelu použitia. Priestorový relevantný trh je určený územím, na ktorom sú súťažné podmienky natoľko homogénne, že môže byť odčlenené od ostatných území s odlišnými súťažnými podmienkami. 

VWFSK je lízingovou spoločnosťou, ktorá poskytuje najmä finančný lízing osobných a ľahkých úžitkových motorových vozidiel značiek Škoda, Seat, Audi, Volkswagen a Porsche (v prípade ojazdených motorových vozidiel VWFSK poskytuje finančný lízing aj na osobné a ľahké úžitkové motorové vozidlá iných značiek). Pri poskytovaní finančného lízingu nových osobných a ľahkých úžitkových motorových vozidiel používa VWFSK slovné spojenia Škoda Leasing, Seat Leasing, Audi Leasing, Volkswagen Leasing a Porsche Leasing ako aspekt predaja využívaný v kontakte so zákazníkmi, čo podľa vyjadrenia VWFSK zodpovedá modernej marketingovej a komunikačnej stratégii. Svoje lízingové produkty poskytuje VWFSK prostredníctvom predajcov nových motorových vozidiel, ktorí boli autorizovaní na základe zmlúv s autorizovanými dovozcami nových motorových vozidiel príslušných značiek do Slovenskej republiky.
Pri poskytovaní finančného lízingu ide o dlhodobý (zväčša trojročný) prenájom predmetu finančného lízingu s právom kúpy prenajatej veci, kedy prenajímateľ prenáša na nájomcu väčšinu rizík spojených s užívaním prenajatej veci. Počas nájomného vzťahu nájomca prostredníctvom lízingových splátok uhrádza obstarávacie náklady predmetu lízingu, úrokové náklady, poskytované služby a ziskovú maržu prenajímateľa. Predčasné vypovedanie lízingovej zmluvy zo strany prenajímateľa je možné z dôvodov neplatenia lízingového nájomného alebo zničenia predmetu lízingu. Náklady na predčasné ukončenie, vrátenie všetkých pohľadávok hradí lízingový nájomca. Po skončení finančného lízingu má lízingový nájomca predkupné právo na odkup predmetu lízingu za dohodnutú zostatkovú cenu. 
Aj napriek tomu, že VWFSK sa orientuje najmä na poskytovanie finančného lízingu osobných a ľahkých úžitkových motorových vozidiel značiek Škoda, Seat, Audi, Volkswagen a Porsche, predmetný podnikateľ je pri poskytovaní vyššie uvedenej služby vystavený hospodárskej súťaži zo strany lízingových spoločností, ktoré nie sú špecializované na poskytovanie finančného lízingu osobných a ľahkých úžitkových motorových vozidiel značiek Škoda, Seat, Audi, Volkswagen a Porsche.
Na základe vyššie uvedeného úrad definoval tovarový relevantný trh, na ktorom pôsobí VWFSK ako poskytovanie finančného lízingu osobných a ľahkých úžitkových motorových vozidiel. Pri určení priestorovej dimenzie predmetného relevantného trhu úrad vychádzal zo skutočnosti, že VWFSK poskytuje finančný lízing osobných a ľahkých úžitkových motorových vozidiel na celom území Slovenskej republiky, na ktorom vstupuje do vzťahov ponuky predmetného tovaru a dopytu po ňom. Územie Slovenskej republiky je teda územím, ktoré predstavuje priestorový relevantný trh.
Keďže pri poskytovaní finančného lízingu osobných a ľahkých úžitkových motorových vozidiel sa jedná o nepretržitý proces, úrad definoval časovú dimenziu definovaného tovarového relevantného trhu ako časovo neobmedzenú. 
Z podkladov doručených úradu účastníkmi konania, ako aj z podkladov získaných od Asociácie leasingových spoločností Slovenskej republiky (ďalej len "ALS") vyplýva, že VWFSK má na relevantnom trhu poskytovania finančného lízingu osobných a ľahkých úžitkových motorových vozidiel podiel 28% z hľadiska hodnoty obstarávacej ceny osobných a ľahkých úžitkových motorových vozidiel bez DPH, na ktoré bol poskytnutý finančný lízing (z hľadiska počtu lízingových zmlúv ide o 30%-ný podiel), pričom má vedúce postavenie na tomto trhu. 

Úrad pri posudzovaní stavu konkurenčného prostredia na relevantnom trhu poskytovania finančného lízingu osobných a ľahkých úžitkových motorových vozidiel zobral do úvahy aj bariéry vstupu na predmetný relevantný trh (právne, ekonomické a technické), ktoré možno charakterizovať nasledovne: 
•	neexistujú administratívne bariéry vstupu na tento trh (na poskytovanie finančného lízingu podnikateľskými subjektami nie je potrebné povolenie od Národnej banky Slovenska, Ministerstva financií Slovenskej republiky alebo iného orgánu štátnej správy a zároveň predmetná činnosť podnikateľských subjektov nepodlieha štátnej regulácii), 
•	pri založení lízingovej spoločnosti napríklad ako spoločnosti s ručením obmedzeným je základnou požiadavkou minimálna hodnota základného imania 200 000 Sk daná platným znením Obchodného zákonníka, avšak vzhľadom na predmet podnikateľskej činnosti lízingových spoločností uvedený minimálny počiatočný kapitál je nedostačujúci, najmä pokiaľ sa jedná o lízingové spoločnosti, ktoré nemajú majetkovú väzbu na finančné inštitúcie alebo výrobcov tovarov, ktoré sú predmetom nimi poskytovaného lízingu, 
•	vzhľadom na celkovú prehľadnosť trhu (celková veľkosť trhu, orientácia klientov lízingových spoločností a pod., ktoré sú pravidelne uverejňované napríklad v týždenníku Trend), ako aj podmienok na ňom (ponuky lízingových spoločností sú prístupné cez Internet, fax a podobne), prieskum trhu nie je časovo a ani ekonomicky náročný, 
•	vzhľadom na potrebu refinancovania sa lízingových spoločností výhodnejšie postavenie na trhu majú tie lízingové spoločnosti, ktoré získavajú zdroje od zahraničných bánk za výhodnejších úrokových podmienok (podmienky získavania zdrojov na refinancovanie lízingovej spoločnosti sú jedným z faktorov, ktoré sa premietajú do ceny, za ktorú lízingová spoločnosť poskytuje svoje finančné produkty), 
•	spoločnosti založené finančnými inštitúciami alebo výrobcami tovarov, ktoré sú predmetom lízingu, sú finančne stabilnými spoločnosťami s nižšími nákladovými úrokmi, čo predstavuje konkurenčnú výhodu oproti malým, tzv. nezávislým spoločnostiam (táto skutočnosť je zväčša jedným z reklamných prostriedkov lízingových spoločností s majetkovou väzbou na finančné inštitúcie alebo výrobné podniky), 
•	niektoré lízingové spoločnosti pôsobiace na definovanom relevantnom trhu, ktoré nemajú majetkové väzby na výrobcov motorových vozidiel, získali určitý stupeň vertikálnej integrácie na základe zmlúv s autorizovanými dovozcami motorových vozidiel, ktoré týmto lízingovým spoločnostiam umožňujú lepšie sa presadiť na relevantnom trhu poskytovania finančného lízingu osobných a ľahkých úžitkových motorových vozidiel, 
•	za bariéru vstupu na predmetný relevantný trh možno považovať vývoj predaja nových motorových vozidiel, ktorý vzhľadom na to, že sa jedná o komplementárne tovary, vplýva na vývoj dopytu po finančnom lízingu osobných a ľahkých úžitkových motorových vozidiel. 

Vo všeobecnosti vstup na akýkoľvek relevantný trh pre nových, najmä však potenciálnych konkurentov, možno považovať za ľahký, pokiaľ je rýchly, pravdepodobný a svojou veľkosťou, charakterom a rozsahom dostatočný, aby zamedzil prípadným negatívnym dopadom na hospodársku súťaž, ktoré môžu vyplývať z nedostatočne rozvinutej štruktúry posudzovaného relevantného trhu. 
Úrad na základe vyššie uvedených skutočností zistil, že vstup na posudzovaný relevantný trh je finančne náročný. Za hlavnú prekážku vstupu nových podnikateľských subjektov bez majetkovej väzby na finančné inštitúcie alebo výrobcu tovarov, ktoré sú predmetom lízingu, na posudzovaný relevantný trh možno považovať nedostatok úverových zdrojov, cenu týchto zdrojov, ako aj existenciu určitého stupňa vertikálnej integrácie lízingových spoločností a autorizovaných dovozcov motorových vozidiel. Tieto skutočnosti sú zároveň limitujúcimi faktormi rozvoja podnikateľských subjektov pôsobiacich na predmetnom relevantnom trhu, ktorí nemajú majetkové väzby na finančné inštitúcie alebo výrobcu tovarov a ktorých podiel na relevantnom trhu poskytovania finančného lízingu jednotlivo nepresahuje 1 %. 

Z podkladov, ktoré úrad získal od ALS vyplýva, že k 31. 3. 2000 pôsobilo na území Slovenskej republiky 43 lízingových spoločností združených v ALS, z ktorých 14 bolo dcérskych spoločností bánk, 2 boli kapitálovo prepojené na výrobcov motorových vozidiel, na ktoré tieto lízingové spoločnosti poskytujú finančný lízing. Ostatné lízingové spoločnosti patria do skupiny tzv. nezávislých lízingových spoločností (t.j. nemajú majetkové prepojenie na finančné inštitúcie a ani na výrobcov predmetu lízingu). Ako je uvedené vyššie, VWFSK má vedúce postavenie na relevantnom trhu poskytovania finančného lízingu osobných a ľahkých úžitkových motorových vozidiel, pričom je vystavený hospodárskej súťaži najmä zo stany lízingových spoločností majetkovo prepojených na finančné inštitúcie. 
Ďalej z podkladov získaných od ALS úrad zistil, že vývoj celkového objemu lízingových obchodov, ktorých predmetom boli osobné a ľahké úžitkové motorové vozidlá, bol nasledujúci: 11,7 mld. Sk k 31. 12. 1998, 10,5 mld. Sk k 31. 12. 1999 a 14,2 mld. Sk k 31. 12. 2000.

Pri posudzovaní Zmluvy z hľadiska celkového právneho a ekonomického kontextu úrad vychádzal aj zo skutočnosti, že VWFSK je spoločne kontrolovaný spoločnosťami Volkswagen Financial Services AG a Porsche Bank AG. 
Spoločnosť Volkswagen Financial Services AG je výlučne kontrolovaná spoločnosťou Volkswagen AG, Wolfsburg, Spolková republika Nemecko (ďalej len "koncern Volkswagen"). Predmetom činnosti Volkswagen Financial Services AG je najmä poskytovanie finančných služieb so zameraním na podporu výroby a odbytu motorových vozidiel značiek koncernu Volkswagen, pričom na území Slovenskej republiky pôsobí iba prostredníctvom spoločnosti VWFSK.
Koncern Volkswagen prostredníctvom svojich dcérskych spoločností vyrába motorové vozidlá, z ktorých motorové vozidlá značiek Volkswagen, Seat, Audi a Škoda sú dovážané do Slovenskej republiky. Koncern Volkswagen je stopercentným vlastníkom spoločnosti Volkswagen Slovensko, a. s., Bratislava, ktorej predmetom činnosti je najmä výroba motorových vozidiel značky Volkswagen.
Koncern Volkswagen ďalej vlastní 70%-ný podiel v spoločnosti Škoda Auto, a. s., Česká republika (ďalej len "Škoda Auto"), ktorá vyrába motorové vozidlá značky Škoda. Škoda Auto je 100%-ným vlastníkom spoločnosti ŠKODA AUTO Slovensko, s.r.o., Sabinovská ulica č. 6, Bratislava, IČO 31 347 215 (ďalej len "ŠAS"). Predmetom činnosti ŠAS je dovoz nových motorových vozidiel značiek Škoda a Seat do Slovenskej republiky.

Na území Slovenskej republiky koncern Volkswagen realizuje odbyt jednak osobných motorových vozidiel, ako aj ľahkých úžitkových motorových vozidiel. Osobné motorové vozidlá je možné, vzhľadom na ich technické parametre, deliť do tried, pričom koncern Volkswagen realizuje na území Slovenskej republiky motorové vozidlá mini, malej, nižšej strednej, strednej, vyššej strednej triedy, ďalej luxusné, športové a veľkopriestorové motorové vozidlá. Pri kúpe motorového vozidla sa užívatelia rozhodujú nielen na základe technických parametrov, ale aj na základe iných kritérií, ktorými sú najmä cena; sila značky; rozsah možnosti dodatočného vybavenia motorového vozidla; cena, dĺžka, kvalita a dostupnosť pozáručného servisu; cena a dostupnosť náhradných dielov. Na druhej strane uvedená segmentácia osobných motorových vozidiel je výrobcami považovaná za dôležitý indikátor pri umiestňovaní motorového vozidla na trh. 
Na základe vyššie uvedeného úrad konštatuje, že na účely posúdenia Zmluvy nebolo potrebné pristúpiť k užšiemu definovaniu tovarových relevantných trhov v predmetnej oblasti, čo však nemalo a ani nemohlo mať vplyv na vecnú správnosť tohto rozhodnutia.
Najdôležitejšími segmentmi predaja nových osobných motorových vozidiel na území Slovenskej republiky sú motorové vozidlá malej, nižšej strednej a strednej triedy, ktoré predstavujú približne 90% z celkového počtu predaných nových osobných motorových vozidiel (v roku 1997 to bolo 92,3%; v roku 1998 to bolo 90,9%; v roku 1999 to bolo 89,4% a v roku 2000 to bolo 89,9%). V týchto segmentoch predaja nových osobných motorových vozidiel predstavoval podiel značiek koncernu Volkswagen 66,9% v roku 1997; 65,3% v roku 1998; 68,0% v roku 1999 a 72,8% v roku 2000.
Na základe vyššie uvedených skutočností úrad definoval relevantné trhy, na ktorých pôsobí koncern Volkswagen na území Slovenskej republiky, nasledovne: relevantný trh predaja nových osobných motorových vozidiel v členení na triedy mini, malá, nižšia stredná, stredná, vyššia stredná trieda, ďalej luxusné, športové a veľkopriestorové osobné motorové vozidlá, ktoré predstavujú samostatné tovarové relevantné trhy, ako aj relevantný trh predaja ľahkých úžitkových motorových vozidiel na území Slovenskej republiky s časovo neobmedzenou dimenziou predmetných relevantných trhov. 

Z hľadiska počtu predaja motorových vozidiel značiek koncernu Volkswagen v Slovenskej republike v rokoch 1997 až 2000 možno vývoj podielu koncernu Volkswagen na definovaných relevantných trhoch charakterizovať nasledujúcimi údajmi, ktoré boli vypočítané na základe prehľadov publikovaných Združením automobilového priemyslu Slovenskej republiky:
	1997	1998	1999	2000	
Relevantný trh predaja nových osobných motorových vozidiel triedy mini	1,6%	4,3%	-	-	
Relevantný trh predaja nových osobných motorových vozidiel malej triedy	86,7%	81,3%	85,7%	86,8%	
Relevantný trh predaja nových osobných motorových vozidiel nižšej strednej triedy	33,3%	28,1%	19,3%	55,6%	
Relevantný trh predaja nových osobných motorových vozidiel strednej triedy	51,6%	65,1%	73,0%	26,3%	
Relevantný trh predaja nových osobných motorových vozidiel vyššej strednej triedy	17,3%	7,4%	10,2%	12,8%	
Relevantný trh predaja nových osobných motorových vozidiel luxusnej triedy	40,7%	41,4%	17,5%	17,9%	
Relevantný trh predaja nových osobných motorových vozidiel športovej triedy	-	9,3%	22,9%	6,7%	
Relevantný trh predaja nových osobných motorových vozidiel veľkopriestorovej triedy	89,4%	47,7%	46,9%	27,3%	
Relevantný trh predaja nových ľahkých úžitkových motorových vozidiel	35,9%	32,2%	29,2%	24,8%	

Spoločnosť Porsche Bank AG priamo nevyvíja žiadne podnikateľské aktivity na území Slovenskej republiky. Jej materská spoločnosť Porsche Gesellschaft m. b. H., Salzburg, Rakúska republika (ďalej len "Porsche GmbH") na území Slovenskej republiky priamo nepôsobí, avšak je zastúpená v dvoch spoločnostiach: Porsche Slovakia, s.r.o., Bratislava (ďalej len "Porsche Slovakia") so 100%-ným podielom a Porsche Inter Auto Bratislava, s.r.o., Bratislava (ďalej len "Porsche Inter Auto") so 100%-ným podielom.
Porsche Slovakia je autorizovaným dovozcom nových motorových vozidiel značiek Volkswagen, Audi a Porsche do Slovenskej republiky. Predmetom činnosti Porsche Inter Auto je distribúcia motorových vozidiel značiek Volkswagen, Audi a Porsche v Slovenskej republike. Spoločnosť Porsche Inter Auto je 100%-ným vlastníkom spoločnosti Intercar Bratislava, s. r. o., ktorej predmetom činnosti je distribúcia motorových vozidiel značiek Škoda a Seat.
Spoločnosť Porsche GmbH je 100%-nou dcérskou spoločnosťou spoločnosti Porsche Holding GmbH, Salzburg, Rakúska republika (ďalej len "Porsche Holding"), ktorá vyrába motorové vozidlá značky Porsche. 
Na území Slovenskej republiky Porsche Holding realizuje odbyt motorových vozidiel športovej triedy, a teda pôsobí na relevantnom trh predaja nových osobných motorových vozidiel športovej triedy na území Slovenskej republiky s časovo neobmedzenou dimenziou predmetného relevantného trhu. Z hľadiska počtu predaja nových motorových vozidiel značky Porsche v Slovenskej republike v rokoch 1997 až 2000 možno vývoj podielu spoločnosti Porsche Holding na relevantnom trhu predaja nových osobných motorových vozidiel športovej triedy charakterizovať nasledujúcimi údajmi, ktoré boli vypočítané na základe prehľadov publikovaných Združením automobilového priemyslu Slovenskej republiky:
	1997	1998	1999	2000	
Relevantný trh predaja nových osobných motorových vozidiel športovej triedy	-	10,5%	8,3%	9,6%	

Úrad zároveň zistil, že počet nových osobných motorových vozidiel predaných v Slovenskej republike má nasledujúcu klesajúcu tendenciu: v roku 1998 to bolo 69 041 kusov, v roku 1999 to bolo 56 444 kusov a v roku 2000 to bolo 54 735 kusov. Zároveň úrad zistil, že počet nových ľahkých úžitkových motorových vozidiel predaných v Slovenskej republike má nasledujúcu klesajúcu tendenciu: v roku 1998 to bolo 9 364 kusov, v roku 1999 to bolo 6 700 kusov a v roku 2000 to bolo 5 684 kusov. 

AV sa v rámci predmetu činnosti zaoberá najmä predajom nových osobných a ľahkých úžitkových motorových vozidiel značiek Škoda a Seat, a to na základe Obchodnej zmluvy zo dňa 14. 10. 1998 uzatvorenej medzi AV a ŠAS a Obchodnej zmluvy zo dňa 18. 4. 2000 uzatvorenej medzi AV a ŠAS. 
AV pôsobí na relevantnom trhu distribúcie nových osobných a ľahkých úžitkových motorových vozidiel značiek Škoda a Seat. Aj napriek skutočnosti, že vo vyššie uvedených zmluvách s ŠAS je AV daná územná pôsobnosť AV, predmetný podnikateľ vstupuje do vzťahov ponuky nových osobných a ľahkých úžitkových motorových vozidiel značiek Škoda a Seat a dopytu po predmetných tovaroch na území celej Slovenskej republiky, a preto úrad určil geografickú dimenziu predmetného tovarového relevantného trhu ako územie Slovenskej republiky. Časová dimenzia predmetného tovarového relevantného trhu je neobmedzená. 

Distribúcia nových motorových vozidiel je vo všeobecnosti charakteristická pyramídovou štruktúrou, ktorá je tvorená výrobcom, autorizovaným importérom a autorizovanými obchodníkmi jednej alebo niekoľkých značiek motorových vozidiel. Osobné motorové vozidlá jednej značky, ktoré v členení na jednotlivé triedy predstavujú samostatné tovarové relevantné trhy, sú vo väčšine prípadov distribuované rovnakým distribučným kanálom. Na základe šetrenia úrad zistil, že je tomu tak i v prípade distribúcie nových osobných motorových vozidiel značiek Škoda a Seat na území Slovenskej republiky, a preto nebolo potrebné definovať a následne analyzovať distribučné kanály nových osobných motorových vozidiel v členení podľa jednotlivých tried, ktoré sú uvedené vyššie.

Vychádzajúc z počtu predaných nových osobných a ľahkých úžitkových motorových vozidiel úrad zistil, že podiel AV na definovaných relevantných trhoch k 31. 12. 2000 predstavuje 2,9% v prípade distribúcie nových osobných a ľahkých úžitkových motorových vozidiel značky Škoda a 0,9% v prípade distribúcie nových osobných a ľahkých úžitkových motorových vozidiel značky Seat.
AV zároveň pôsobí na relevantnom trhu poskytovania servisných služieb k motorovým vozidlám značiek Škoda a Seat na území Slovenskej republiky s časovo neobmedzenou dimenziou.

Z hľadiska foriem predaja nových osobných a ľahkých úžitkových motorových vozidiel v Slovenskej republike úrad na základe podkladov predložených účastníkmi správneho konania zistil, že predaj nových osobných a ľahkých úžitkových motorových vozidiel formou finančného lízingu je jedným z významných odbytových foriem predaja tohto tovaru. K 30. 6. 2000 podiel počtu predaných nových osobných a ľahkých úžitkových motorových vozidiel formou finančného lízingu na celkovom počte predaných nových osobných a ľahkých úžitkových motorových vozidiel v Slovenskej republike predstavoval približne 55%. 
Podiel počtu predaných nových osobných a ľahkých úžitkových motorových vozidiel formou úveru poskytnutého bankou kupujúcemu na celkovom počte predaných nových osobných a ľahkých úžitkových motorových vozidiel v Slovenskej republike (ako aj u AV) je nevýznamný a nepresahuje 1%. 

Význam predaja nových osobných a ľahkých úžitkových motorových vozidiel formou finančného lízingu možno u AV charakterizovať podielom počtu predaných nových osobných a ľahkých úžitkových motorových vozidiel formou finančného lízingu na celkovom počte predaných nových osobných a ľahkých úžitkových motorových vozidiel, ktorý k 31. 12. 1999 predstavoval 41,55% a k 30. 6. 2000 to bolo 30,46%. 

Vzhľadom na znenie článku V. bodu 5.1. Zmluvy úrad zistil, že VWFSK je vo vzťahu k AV odberateľom tovaru - nových osobných a ľahkých úžitkových motorových vozidiel značiek Škoda a Seat, pričom VWFSK od AV neodoberá ojazdené osobné a ľahké úžitkové motorové vozidlá. Z celkového počtu nových osobných a ľahkých úžitkových motorových vozidiel predaných AV predstavoval podiel predaných nových osobných a ľahkých úžitkových motorových vozidiel formou finančného lízingu, ktorý VWFSK poskytol nájomcom (klientom AV) 33% k 31. 12. 1998, 33% k 31. 12. 1999 a 28% k 31. 12. 2000. 
Z vyššie uvedených skutočností vyplýva, že VWFSK je významným odberateľom motorových vozidiel distribuovaných AV.

Pri posudzovaní Zmluvy úrad zobral do úvahy aj skutočnosť, že poskytovanie finančného lízingu motorových vozidiel prostredníctvom autorizovaných predajcov motorových vozidiel predstavuje významnú formu distribúcie predmetnej služby vzhľadom na to, že pri kontakte s potenciálnym klientom lízingovej spoločnosti sú rozhodujúce také skutočnosti ako včasná, konkrétna a zrozumiteľná informovanosť o produktoch lízingovej spoločnosti na mieste, kde spotrebiteľ má možnosť investovať, pričom uvedená forma poskytovania finančného lízingu zabezpečuje prístup nájomcov k predmetu lízingu do 24 hodín od uzavretia lízingovej zmluvy. 

Na základe posúdenia jednotlivých ustanovení Zmluvy úrad zistil, že časť Zmluvy uvedená v bode 3.2. Prílohy č. 1, ďalej časť Zmluvy uvedená v bode 3.4.3. Prílohy č. 1 a časť Zmluvy uvedená v bode 5.1.1. Prílohy č. 1 napĺňajú skutkovú podstatu § 3 ods. 2 písm. a) zákona.

Na základe vyššie uvedených skutočností úrad konštatuje, že podnikatelia VWFSK a AV porušili zákon tým, že uzatvorili dohodu obmedzujúcu súťaž. Vzhľadom na to, že podľa § 14 ods. 1 zákona za porušenie zákona nie je možné uložiť pokutu podnikateľovi, ktorý požiadal úrad o rozhodnutie podľa § 5 ods. 3 alebo 4 zákona, úrad podnikateľovi VWFSK a ani podnikateľovi AV pokutu neuložil.

V súlade s § 12 ods. 5 zákona úrad vyzval účastníkov konania prostredníctvom splnomocneného právneho zástupcu listom hmslo 1574/PMÚ SR/2001 zo dňa 21. 3. 2001, aby sa ústne alebo písomne vyjadrili k predmetu konania a k výsledkom šetrenia, ktoré úrad vo veci vykonal. V predmetnom liste úrad špecifikoval ustanovenia Zmluvy, ktoré napĺňajú skutkovú podstatu § 3 ods. 2 písm. a) zákona, pričom úrad svoje tvrdenia zdôvodnil. 

Účastníci správneho konania prostredníctvom splnomocneného právneho zástupcu vo svojom liste, ktorý bol na úrade zaevidovaný dňa 26. 3. 2001 pod číslom 1637/2001 uviedli, že akceptujú všetky pripomienky úradu k posudzovanej Zmluve.

Zároveň účastníci správneho konania uvádzajú, že Príloha č. 1 Zmluvy bola zmluvnými stranami upravená v dokumente označenom Zmena č. 1 tak, aby všetky tri ustanovenia (bod 3.2., bod 3.4.3. a bod 5.1.1.) boli formulované presnejšie a jednoznačnejšie a aby ich znenie, výklad alebo praktické použitie nenapĺňalo skutkovú podstatu § 3 ods. 2 písm. a) zákona. Zároveň bol zmluvnými stranami dňa 22. 3. 2001 podpísaný Dodatok č. 1, ktorý mení názov Prílohy č. 1 v zozname príloh uvedenom v bode 10.9 Zmluvy tak, aby bola zohľadnená existencia Zmeny č. 1.

Dodatok č. 1 a Zmena č. 1 boli úradu predložené v prílohe vyššie uvedeného listu.

Úrad predloženú Zmluvu v znení Dodatku č. 1 preskúmal a následne zistil, že Zmluva v znení Dodatku č. 1 nie je v rozpore s § 3 zákona, t. j. nie je dohodou obmedzujúcou súťaž. Z tohto dôvodu úrad ďalej neskúmal, či Zmluva v znení Dodatku č. 1 nie je v rozpore s § 5 ods. 1 zákona a rozhodol tak, ako je uvedené vo výroku tohto rozhodnutia. 

Poučenie:

Podľa § 61 ods. 1 zákona č. 71/1967 Zb. o správnom konaní proti tomuto rozhodnutiu možno podať rozklad predsedovi Protimonopolného úradu Slovenskej republiky prostredníctvom IV. výkonného odboru, Drieňová 24, 826 03 Bratislava v lehote 15 dní odo dňa jeho doručenia. Včas podaný rozklad má odkladný účinok. 

	Ing. Peter Čech
riaditeľ IV. výkonného odboru 	

Rozhodnutie sa doručuje:

JUDr. Robert Kaliňák
advokát
Miletičova 23
821 09 Bratislava 2